《中秋大雨无月作嫦娥怨时会陈师召宅》
明代·倪岳

忆自奔归月宫里，来往东西若流水。崖前丹桂千度花，海底鱼龙几回死。

年年独守广寒宫，玉殿琼楼相映空。美人悠悠怀永夕，孤影眇眇临悲风。

泣血号天目欲瞽，丰隆磔云送寒雨。净洗铅华入素秋，始觉孀居心转苦。

琐窗听雨度寒宵，拟藉芳樽酬寂寥。空惭偷得长生药，此日清魂谁为招。

作者简介：倪岳（1444年—1501年）明代大臣。字舜咨，上元（今江苏南京）人，祖籍浙江钱塘。倪谦之子。好学能文，通晓经世之务。天顺八年（1464年）进士，授编修。成化中，累迁为礼部右侍郎。弘治中，官礼部尚书，历南京吏、兵二部尚书，还为吏部尚书，弘治十四年（1501年）十月，倪岳去世，享年五十八岁。著有《青溪漫稿》。